**Pășind prin Ghetsimani**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi pătrunde până-n cuget frigul,

Haina-mi este jilavă în vânt,

Doamne, Tată, sunt atât de singur

În această beznă pe pământ.

Luna-i adormită pe gherghefuri,

Țesătura-n nouri a pătruns,

Prind în palme raze de luceferi,

Însă-n ele nu-i nici un răspuns.

Umbrele mănâncă din secunde

Ca să piară-mprospătatul nou,

Singur mie doar îmi pot răspunde

Căci pierdui și urma de ecou.

Caut un cuvânt care să spere

Numai nu o lege de bigot

Degetele-mi pipăie-ntuneric -

Altceva ca să găsesc nu pot.

Lacăte mă latră din belciuge,

Geme-ncet un zvon bisericesc -

O lumină mică mi-ar ajunge

Ca să pot cu ochii să-i vorbesc.

Noaptea însă numai se îngroașă

De tăișu-i rece mic m-am strâns,

Nu răsună plânsete din fașă,

Din sicrie nu răzbate-un plâns.

De-ar țipa chiar și cu răutate

Măcar cucuveaua din stejari -

M-oglindesc doar în singurătate

Prins întreg în ochii ei cei mari.

Știu că îngeri smulg din lan neghine

Și îndrepți umili și doborâți,

Te-aș striga, dar parcă mi-e rușine

Că sunt alții mult mai necăjiți.

Eu mă țin, Părinte, pe picioare

Și pe Cale încă merg și... vin...

Doar un picur de-aș primi de Soare...

Dar mai răbd căci vreau așa puțin...

Victor Bragagiu